Document ID: 31995D0337

Komisijas Lēmums
(1995. gada 25. jūlijs),
ar ko groza 1992. gada 27. jūlija Lēmumu 92/446/EEK par aptaujas anketām saistībā ar direktīvām ūdensapgādes jomā
(Dokuments attiecas uz EEZ)
(95/337/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 76/464/EEK (1976. gada 4. maijs) par piesārņojumu, ko rada dažas bīstamas vielas, kuras novada Kopienas ūdens vidē [1], kura grozīta ar Direktīvu 91/692/EEK (1991. gada 23. decembris), ar ko standartizē un racionalizē ziņojumus par to, kā īsteno dažas direktīvas, kas attiecas uz vidi [2], un jo īpaši tās 13. panta 1. punktu, kā arī Direktīvas 91/692/EEK I pielikumā minēto pārējo direktīvu attiecīgos noteikumus,
ņemot vērā Padomes Direktīvu 75/440/EEK (1975. gada 16. jūnijs) par dzeramā ūdens ieguvei paredzētā virszemes ūdens kvalitāti dalībvalstīs [3], kurā jaunākie grozījumi izdarīti ar Direktīvu 91/692/EEK, un jo īpaši tās 9.a pantu,
ņemot vērā Padomes Direktīvu 80/778/EEK (1980. gada 15. jūlijs) par lietošanai pārtikā paredzētā ūdens kvalitāti [4], kurā jaunākie grozījumi izdarīti ar Direktīvu 91/692/EEK, un jo īpaši tās 17.a pantu,
ņemot vērā Padomes Direktīvu 76/160/EEK (1975. gada 8. decembris) par peldvietu ūdens kvalitāti [5], kurā jaunākie grozījumi izdarīti ar Direktīvu 91/692/EEK, un jo īpaši tās 13. pantu,
tā kā dalībvalstīm ir jāsagatavo ziņojums par konkrētu Kopienas direktīvu īstenošanu, pamatojoties uz Komisijas izstrādātajām aptaujas anketām vai jautājumiem; tā kā saskaņā ar Direktīvas 91/692/EEK 6. pantu Komisijai jāizstrādā minētās aptaujas anketas vai jautājumi, turklāt tai šā uzdevuma izpildē palīdz komiteja, kurā ir dalībvalstu pārstāvji un kuru vada Komisijas pārstāvji;
tā kā Komisija ar Lēmumu 92/446/EEK [6] ir noteikusi aptaujas anketu jautājumus, pamatojoties uz kuriem dalībvalstīm ir jāsagatavo ziņojumi par Kopienas direktīvu īstenošanu ūdensapgādes jomā;
tā kā, ņemot vērā turpmākās apspriedes ar Komiteju, šādās aptaujas anketās jāietver paskaidrojumi un jāsaskaņo pilnīgi izstrādātas tabulas, lai precizētu ziņojuma saistības, kuras izvirzītas dalībvalstīm, un lai nodrošinātu, ka dalībvalstu Komisijai sniegtā informācija ir vispusīga, viendabīga un salīdzināma;
tā kā tādēļ jāgroza Komisijas Lēmums 92/446/EEK, neskarot minētās ziņojuma prasības;
tā kā Komiteja, kas izveidota ar Direktīvas 91/962/EEK 6. pantu, tās priekšsēdētāja noteiktajā termiņā nesniedza atzinumu par šajā lēmumā paredzētajiem pasākumiem,
IR PIEŅĒMUSI ŠO LĒMUMU.
1. pants
Lēmuma 92/446/EEK pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 1995. gada 25. jūlijā

Labels: 12
15
20